**Euroopan kemikaaliviraston pääkonttori** sijaitsee osoitteessa Telakkakatu 6 Helsingin Punavuoressa. Sen rakentaminen aloitettiin Telakkaranta-kokonaisuuden ensimmäisenä uudisosana joulukuussa 2017, ja se otettiin käyttöön tammikuussa 2020. Rakennus on kahdeksankerroksinen, sen pääsisäänkäynti on Telakkakadun varrella, ja toisella puolella avautuu näkymät Hietalahteen. Rannan puolelta uudisrakennus yltää vanhan suojellun verstaan päälle. Pääkonttorissa on työtilat noin 650 henkilölle.

Rakennuksen on suunnitellut arkkitehtitoimisto L-Arkkitehdit Oy pääsuunnittelijanaan Robert Trapp.

Arkkitehtuuri
-------------

Rakennuksessa on kahdeksan kerrosta ja yksi kellarikerros, sekä konehuone ullakolla. Rakennuksen julkisivu ja taitekatto muodostavan yhtenäisen kulmikkaan ulkokuoren. Se on päällystetty rei’itetyllä ruosteisella corten-teräksellä. Aluksi julkisivuun suunniteltiin myös kuparia, mutta siitä luovuttiin, koska ajan myötä patinoituva kupari muuttuisi mustaksi.

Rakennuksen keskiössä on atrium, jota valaisee lasikatto. Alimmassa kerroksessa on pääaula ja ruokailutiloja. Toimistotiloja on toisesta kerroksesta ylöspäin. Vanhan verstasrakennuksen tiilijulkisivut jäävät osaksi uudisrakennuksen sisäpintoja atriumin puolella.

Historia
--------

Alueella sijaitsi aiemmin Hietalahden telakan rakennuksia. Vanhimmat rakennukset suojeltiin asemakaavassa, joten ne säästyivät purkamiselta toisin kuin esimerkiksi samalla alueella sijaitseva Nosturi. Telakkarannan suunnittelu alkoi vuonna 2010 kansainvälisellä arkkitehtuurikilpailulla, jonka voitti tanskalainen Lundgaard & Tranberg Arkitekter. Sen pohjalta laadittiin alueen asemakaava, johon sisältyy myös asuinrakennuksia. Theodor Höijerin piirtämä kaksikerroksinen verstas rakentui rannan puolelle vuonna 1899. Se vaurioitui pahoin tulipalossa vuonna 1933, jonka jälkeen korjauksen yhteydessä se korotettiin kolmikerroksiseksi.

Euroopan kemikaalivirasto sijaitsi aiemmin Annankadulla. Rakentaja Skanska ja kemikaalivirasto tekivät vuokrasopimuksen uusista toimitiloista joulukuussa 2017, ja samalla rakentaminen alkoi. Skanska kertoi sijoittaneensa hankkeeseen 96 miljoonaa euroa. Kesäkuussa 2019 Skanska myi rakennuksen saksalaiselle Hansainvest Real Estatelle 135 miljoonalla eurolla.

Rakennus valmistui vuoden 2019 lopussa, ja kemikaalivirasto muutti siihen 7. tammikuuta 2020.

Kuvia
-----

* Vanha verstasrakennus.Vanha verstasrakennus.
* Kävelysilta.Kävelysilta.

Lähteet
-------

1. 1 2  EU:n kemikaalivirasto saa uuden rakennuksen Helsinkiin – 650 työntekijää muuttaa historialliselle telakka-alueelle *Yle*. Viitattu 10.2.2023.
2. 1 2  Euroopan kemikaalivirasto muuttaa Telakkarantaan *STT*. Viitattu 10.2.2023.
3. ↑  Euroopan kemikaalivirasto rakennettiin vanhaa kunnioittaen *Rakennustekniikka*. Viitattu 10.2.2023.
4. 1 2 3  Skanska sijoittaa Euroopan kemikaaliviraston toimistotalohankkeeseen 96 miljoonaa euroa *Skanska*. Viitattu 10.2.2023.
5. ↑  Skanska on myynyt Euroopan kemikaaliviraston tulevan toimistotalon Telakkarannassa *Skanska*. Viitattu 10.2.2023.
6. 1 2 3 4  ECHA Telakkaranta *L-Arkkitehdit*. Viitattu 10.2.2023.
7. 1 2  Kemikaalivirasto ankkuroituu Telakkarantaan *Teräsrakenneyhdistys*. Viitattu 10.2.2023.
8. ↑  Skanska myi ECHA-toimistotalon saksalaiselle sijoittajalle 135 miljoonalla *Projektiuutiset*. Viitattu 10.2.2023.